P6_TA(2005)0300

Επιβολή της δασικής νομοθεσίας, διακυβέρνηση και εμπόριο (FLEGT)

Ψήφισμα του Ευρωπαϊκού Κοινοβουλίου σχετικά με την επίσπευση της εφαρμογής του προγράμματος δράσης της ΕΕ σχετικά με την επιβολή της δασικής νομοθεσίας, τη διακυβέρνηση και το εμπόριο (FLEGT)

Το Ευρωπαϊκό Κοινοβούλιο,

- έχοντας υπόψη την απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου της 22ας Ιουλίου 2002, για τη θέσπιση του Έκτου Κοινοτικού Προγράμματος Δράσης για το Περιβάλλον [1],

- έχοντας υπόψη το πρόγραμμα δράσης της ΕΕ για το FLEGT (Ανακοίνωση της Επιτροπής της 21ης Μαΐου 2003 σχετικά με την επιβολή της δασικής νομοθεσίας, τη διακυβέρνηση και το εμπόριο (FLEGT) — Πρόταση για σχέδιο δράσης της ΕΕ (COM(2003)0251)), το οποίο επικυρώθηκε από τα συμπεράσματα του Συμβουλίου Γεωργίας και Αλιείας της 13ης Οκτωβρίου 2003 σχετικά με το σχέδιο δράσης FLEGT [2],

- έχοντας υπόψη τα συμπεράσματα του Συμβουλίου Γεωργίας και Αλιείας για το σχέδιο δράσης FLEGT, της 21ης- 22ας Δεκεμβρίου 2004,

- έχοντας υπόψη τα συμπεράσματα του Συμβουλίου Περιβάλλοντος, της 28ης Ιουνίου 2004, σχετικά με την παύση της απώλειας της βιολογικής ποικιλίας έως το 2010,

- έχοντας υπόψη την γνωμοδότηση υπό μορφή επιστολής, της 19ης Ιανουαρίου 2004, της Επιτροπής Βιομηχανίας, Εμπορίου, Έρευνας και Ενέργειας του Ευρωπαϊκού Κοινοβουλίου σχετικά με την προαναφερθείσα ανακοίνωση της Επιτροπής της 21ης Μαΐου 2003,

- έχοντας υπόψη την πρόταση κανονισμού του Συμβουλίου σχετικά με τη δημιουργία εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (COM(2004)0515),

- έχοντας υπόψη τη γνωμοδότηση του Δικαστηρίου των Ευρωπαϊκών Κοινοτήτων C-2/00, με ημερομηνία 6 Δεκεμβρίου 2001 [3], σχετικά με την αρμοδιότητα σύναψης του πρωτοκόλλου της Καρθαγένης για την βιοασφάλεια,

- έχοντας υπόψη το άρθρο 103, παράγραφος 2, του Κανονισμού του,

Α. εκτιμώντας ότι η παράνομη υλοτομία συμβάλλει στην αποψίλωση των δασών και την απώλεια βιολογικής ποικιλίας, έχει επιπτώσεις στην κλιματική αλλαγή, πυροδοτεί εμφυλίους πολέμους και απειλεί την διεθνή ασφάλεια, καθώς προωθεί τη δωροδοκία, το οργανωμένο έγκλημα και τις παραβιάσεις των ανθρωπίνων δικαιωμάτων,

Β. εκτιμώντας ότι η Ευρωπαϊκή Ένωση, ως ένας εκ των μεγαλυτέρων εισαγωγέων ξυλείας και προϊόντων ξυλείας, έχει ιδιαίτερη ευθύνη όσον αφορά τη διεθνή κοινότητα και τις αναπτυσσόμενες χώρες,

Γ. εκτιμώντας ότι οι φθηνές εισαγωγές παράνομης ξυλείας και δασικών προϊόντων, καθώς και η μη συμμόρφωση ορισμένων βιομηχανικών παραγόντων με τα βασικά, κοινωνικά και περιβαλλοντικά πρότυπα, αποσταθεροποιεί τις διεθνείς αγορές, περικόπτει τα φορολογικά έσοδα των παραγωγών χωρών και απειλεί θέσεις απασχόλησης στις χώρες εισαγωγής και εξαγωγής,

Δ. εκτιμώντας ότι ο αθέμιτος ανταγωνισμός που βασίζεται σε ευρέως διαδεδομένες παράνομες πρακτικές ζημιώνει τις ευρωπαϊκές εταιρείες, ιδιαίτερα τις μικρομεσαίες επιχειρήσεις, οι οποίες συμπεριφέρονται υπεύθυνα και σέβονται τις υφιστάμενες νομοθετικές διατάξεις,

Ε. εκτιμώντας ότι η ΕΕ έχει δεσμευθεί να αντιμετωπίσει την παράνομη υλοτομία και το εμπόριο παράνομης ξυλείας σύμφωνα με τις δεσμεύσεις που έχει αναλάβει σε διάφορα διεθνή και περιφερειακά φόρα σχετικά με την καταπολέμηση της παράνομης εκμετάλλευσης και εμπορίου δασικών πόρων και τη στήριξη του ανθρώπινου και του θεσμικού δυναμικού όσον αφορά την επιβολή της δασικής νομοθεσίας στις περιοχές αυτές,

ΣΤ. εκτιμώντας ότι ένας από τους στόχους της πολιτικής της Ευρωπαϊκής Κοινότητας για το περιβάλλον είναι η προώθηση μέτρων σε διεθνές επίπεδο για την αντιμετώπιση περιφερειακών ή παγκοσμίας εμβέλειας περιβαλλοντικών προβλημάτων (άρθρο 174 της Συνθήκης ΕΚ)· ότι παρόμοια θέματα σε διεθνές επίπεδο περιλαμβάνουν την προστασία και την αειφόρο χρησιμοποίηση της βιολογικής ποικιλίας,

Ζ. εκτιμώντας ότι η αειφόρος οικονομική και κοινωνική ανάπτυξη των αναπτυσσομένων χωρών και η εκστρατεία κατά της φτώχειας στις αναπτυσσόμενες χώρες αποτελούν στόχους της κοινοτικής πολιτικής στον τομέα της ανάπτυξης και της συνεργασίας (άρθρο 177 της Συνθήκης ΕΚ)· ότι η Δασική στρατηγική για το 2002 της Παγκόσμιας Τράπεζας υπογράμμισε ότι τα δάση στηρίζουν τη διαβίωση του 90 % του 1,2 δισεκατομμυρίων ατόμων στον αναπτυσσόμενο κόσμο που ζουν υπό συνθήκες έσχατης ένδειας,

Η. εκτιμώντας ότι οι απαιτήσεις περιβαλλοντικής προστασίας θα πρέπει να ενσωματωθούν στον προγραμματισμό και την εφαρμογή της αναπτυξιακής πολιτικής της ΕΕ (άρθρο 6 Συνθήκης ΕΚ),

Θ. εκτιμώντας ότι το πρόγραμμα δράσης FLEGT προβλέπει τις ακόλουθες δράσεις προτεραιότητας: την εφαρμογή εθελοντικού συστήματος αδειών το οποίο θα εφαρμοσθεί μέσω συμφωνιών εταιρικής σχέσης μεταξύ της ΕΕ και των χωρών που παράγουν ξυλεία· την εξέταση της σκοπιμότητας να θεσπιστεί περαιτέρω νομοθεσία για τον έλεγχο των εισαγωγών παράνομα συλλεχθείσας ξυλείας έως τα μέσα του 2004· τη στήριξη των στόχων του προγράμματος δράσης με τα ισχύοντα νομοθετικά μέσα, όπως η νομοθεσία για την νομιμοποίηση χρήματος από παράνομες δραστηριότητες· την εφαρμογή περιβαλλοντικής πολιτικής προμηθειών και την πρόβλεψη στήριξης στις χώρες παραγωγής ξυλείας και τις ιδιωτικές πρωτοβουλίες,

Ι. εκτιμώντας ότι τα συμπεράσματα του Συμβουλίου Γεωργίας και Αλιείας της 13ης Οκτωβρίου 2003,

- αναγνωρίζουν ότι το πρόγραμμα δράσης για το FLEGT που προτάθηκε από την Επιτροπή "αποτελεί μέρος της σταθερής δέσμευσης της ΕΕ να συμβάλλει δραστήρια στις διεθνείς διαδικασίες όπως είναι το Φόρουμ των Ηνωμένων Εθνών για τα Δάση, το εκτεταμένο πρόγραμμα εργασίας της Σύμβασης για την Βιολογική Ποικιλία όσον αφορά τη βιολογική ποικιλία των δασών, η Διεθνής Οργάνωση Τροπικής Ξυλείας και η Σύμβαση για το Διεθνές Εμπόριο των απειλούμενων με εξάλειψη άγριων ειδών πανίδας και χλωρίδας",

- αναγνωρίζει το γεγονός ότι "η επιβολή της δασικής νομοθεσίας, η διακυβέρνηση και το εμπόριο χρειάζεται να εξετασθούν στα πλαίσια της αειφόρου ανάπτυξης, της αειφόρου δασικής διαχείρισης και της εξάλειψης της φτώχειας, καθώς και της κοινωνικής ισότητας και εθνικής κυριαρχίας",

ΙΑ. εκτιμώντας ότι η Επιτροπή παρουσίασε τον Ιούλιο του 2004 πρόταση κανονισμού του Συμβουλίου όσον αφορά τη δημιουργία εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα, η οποία θα πρέπει να εφαρμοσθεί μέσω διμερών, περιφερειακών ή διαπεριφερειακών συμφωνιών εταιρικής σχέσης FLEGT, και η οποία ήταν σύμφωνη με το πρόγραμμα δράσης FLEGT το οποίο είχε δηλώσει ως γενικό στόχο των συμφωνιών αυτών "τη συμβολή στην αειφόρο ανάπτυξη, σύμφωνα με τον πρωταρχικό στόχο της προαγωγής της αειφόρου ανάπτυξης που συμφωνήθηκε από την ΕΕ και τις τρίτες χώρες εταίρους στην Παγκόσμια Διάσκεψη Κορυφής για την Αειφόρο Ανάπτυξη",

ΙΒ. εκτιμώντας ότι το Συμβούλιο Γεωργίας και Αλιείας στα συμπεράσματά του της 21ης και 22ας Δεκεμβρίου 2004 ενθαρρύνει την Επιτροπή να προβεί σε περαιτέρω νομοθετικές προτάσεις για τον έλεγχο των εισαγωγών παράνομα συλλεχθείσας ξυλείας,

1. είναι απογοητευμένο από την εξαιρετικά βραδεία πρόοδο στην εφαρμογή των διαφόρων δεσμεύσεων που ορίζονται στο πρόγραμμα δράσης FLEGT·

2. είναι απογοητευμένο για το γεγονός ότι η Επιτροπή δεν έχει ακόμη εκπληρώσει τις υποχρεώσεις της για την παρουσίαση μελέτης με νομοθετικές προτάσεις οι οποίες, όπως ορίζεται στο πρόγραμμα δράσης, θα έπρεπε να είχαν υποβληθεί έως τα μέσα 2004 και είχαν ζητηθεί από το Συμβούλιο Περιβάλλοντος και το Συμβούλιο Γεωργίας και Αλιείας·

3. είναι απογοητευμένο για το γεγονός ότι η Επιτροπή δεν έχει έως τώρα εκπονήσει συνολική νομοθεσία που θα απαγορεύει την εισαγωγή όλης της παράνομης ξυλείας και προϊόντων ξυλείας, ανεξάρτητα από τη χώρα καταγωγής, και θα προάγει την αειφόρο δασική διαχείριση σε παγκόσμιο επίπεδο, όπως ζητήθηκε τον Ιούνιο του 2004 από τα μέλη της Επιτροπής Βιομηχανίας, Έρευνας και Ενέργειας του Ευρωπαϊκού Κοινοβουλίου·

4. είναι απογοητευμένο για το γεγονός ότι τα κράτη μέλη δεν παρείχαν στην Επιτροπή τις απαραίτητες πληροφορίες όσον αφορά την εθνική νομοθεσία που θα μπορούσε να εφαρμοσθεί για την επίλυση του θέματος της παράνομης υλοτομίας και ότι δεν έχει συσταθεί δίκτυο για τη διευκόλυνση της ανταλλαγής πληροφοριών·

5. ανησυχεί βαθιά για το γεγονός ότι η πρόταση κανονισμού σχετικά με τη θέσπιση εθελοντικού συστήματος αδειών FLEGT, που παρέχει εντολή για τη διαπραγμάτευση συμφωνιών εταιρικής σχέσης FLEGT με τις χώρες παραγωγής ξυλείας και που είναι ένας από τους ακρογωνιαίους λίθους του προγράμματος δράσης FLEGT, αναπτύσσεται στα πλαίσια της νομικής βάσης του άρθρου 133 της Συνθήκης ΕΚ·

6. παροτρύνει ως εκ τούτου την Επιτροπή και τα κράτη μέλη να συμμορφωθούν πάραυτα με τις υποχρεώσεις τους στα πλαίσια του προγράμματος δράσης FLEGT και να εκπληρώσουν τις διεθνείς υποχρεώσεις τους όσον αφορά τη βιολογική ποικιλία, την απάλυνση της φτώχειας, την αειφόρο δασική διαχείριση και το μετριασμό των κλιματικών αλλαγών·

7. καλεί την Επιτροπή και τα κράτη μέλη να σημειώσουν μεγάλη και ταχεία πρόοδο όσον αφορά την εφαρμογή του προγράμματος δράσης FLEGT, ζητεί δε μεταξύ άλλων:

- την υποβολή, πάραυτα, από την Επιτροπή συνολικής νομοθετικής πρότασης που θα απαγορεύει την εισαγωγή ξυλείας και δασικών προϊόντων στην ΕΕ από παράνομες πηγές, ανεξάρτητα από τη χώρα καταγωγής, και την προώθηση της κοινωνικά και οικολογικά υπεύθυνης δασικής διαχείρισης παγκοσμίως ως τελικό στόχο·

- την αναθεώρηση της υφιστάμενης εθνικής νομοθεσίας και τη θέσπιση περαιτέρω νομοθετικών προτάσεων, που θα μπορούσαν να εφαρμοσθούν για την επίλυση της παράνομης υλοτομίας και των σχετικών εμπορικών θεμάτων·

- τη θέσπιση δικτύου ΕΕ για τη διευκόλυνση των ανταλλαγών πληροφοριών σχετικά με το εμπόριο παράνομης ξυλείας, των τελωνειακών, διοικητικών και δικαστικών αρχών·

8. καλεί την Επιτροπή και το Συμβούλιο να αλλάξουν τη νομική βάση της πρότασης κανονισμού σχετικά με τη θέσπιση εθελοντικού συστήματος αδειών FLEGT, που παρέχει εντολή για τη διαπραγμάτευση συμφωνιών εταιρικής σχέσης FLEGT, από το άρθρο 133 στο άρθρο 175 και/ή 179 της Συνθήκης ΕΚ·

9. καλεί την Επιτροπή και τα κράτη μέλη να διασφαλίσουν ότι οι συμφωνίες εθελοντικής εταιρικής σχέσης περιλαμβάνουν αρχές εταιρικής σχέσης οι οποίες δεσμεύουν τις χώρες παραγωγούς σε ένα πρόγραμμα δράσης με χρονικά όρια και προβλέπουν τη λήψη μέτρων για την αντιμετώπιση των αδυναμιών στον τομέα διαχείρισης των δασών, συμβάλλουν στην κοινωνικά και οικολογικά υπεύθυνη δασική διαχείριση και θέτουν τέλος στην απώλεια βιολογικής ποικιλίας, και προάγουν την κοινωνική ισότητα και απάλυνση της φτώχειας·

10. καλεί την Επιτροπή και τα κράτη μέλη να εξασφαλίσουν την ισχυρότερη, πιο αποτελεσματική και ουσιαστική συμμετοχή της κοινωνίας των πολιτών και των δημοκρατικά εκλεγμένων αντιπροσώπων της στις διαπραγματεύσεις και την εφαρμογή των συμφωνιών εταιρικής σχέσης FLEGT, καθώς και στην διαδικασία αναθεώρησης της δασικής νομοθεσίας της χώρας εταίρου για να διαπιστωθούν οι αδυναμίες και οι κοινωνικές και περιβαλλοντικές αδικίες και, όπου είναι απαραίτητο, να εκπονηθούν προτάσεις για αλλαγή·

11. επιμένει ότι το Ευρωπαϊκό Κοινοβούλιο θα πρέπει να συμμετέχει πλήρως και να ενημερώνεται για την πρόοδο που σημειώνεται σε κάθε στάδιο των διαπραγματεύσεων των συμφωνιών εταιρικής σχέσης FLEGT·

12. επιμένει ότι η Επιτροπή και τα κράτη μέλη θα πρέπει να ενσωματώσουν την επιβολή δασικής νομοθεσίας, την διακυβέρνηση και το εμπόριο στον προγραμματισμό και την εφαρμογή του επόμενου γύρου των Εγγράφων Στρατηγικής ανά χώρα (CSP), ιδιαίτερα στις περιοχές και τις χώρες με σημαντικούς δασικούς πόρους, και να παράσχουν τα απαραίτητα κεφάλαια από τα γεωγραφικά κονδύλια του προϋπολογισμού για την δημιουργία δυναμικού και την στήριξη της εφαρμογής καίριων μεταρρυθμίσεων·

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, και τις κυβερνήσεις και τα κοινοβούλια των κρατών μελών.

[1] ΕΕ L 242 της 10.9.2002, σ. 1.

[2] ΕΕ C 268 της 7.11.2003, σ. 1.

[3] Γνωμοδότηση C-2/00, Συλλογή 2001 σ. Ι-9713.

--------------------------------------------------